.

LIETUVOS RESPUBLIKOS SUSISIEKIMO MINISTERIJA

Biudžetinė įstaiga, Gedimino pr. 17, LT-01505 Vilnius, tel. (8 5) 261 2363,

faks. (8 5) 212 4335, el. p. sumin@sumin.lt.

Duomenys kaupiami ir saugomi Juridinių asmenų registre, kodas 188620589

Lietuvos Respublikos Vyriausybei	2018-02- Nr.

DĖL LIETUVOS RESPUBLIKOS VYRIAUSYBĖS NUTARIMO „DĖL NEKILNOJAMOJO TURTO PERĖMIMO IR PERDAVIMO“ PROJEKTO IR LIETUVOS RESPUBLIKOS VYRIAUSYBĖS NUTARIMO „DĖL LIETUVOS RESPUBLIKOS VYRIAUSYBĖS 1999 M. BIRŽELIO 9 D. NUTARIMO NR. 757 „DĖL VALSTYBINĖS REIKŠMĖS AUTOMOBILIŲ KELIŲ SĄRAŠO PATVIRTINIMO“ PAKEITIMO“ PROJEKTO

Susisiekimo ministerija, atsižvelgdama į Vyriausybės kanceliarijos Teisės departamento pastabas (2018 m. vasario 19 d. išvada Nr. NV-431), teikia papildomą informaciją, susijusią su Lietuvos Respublikos Vyriausybės nutarimo „Dėl nekilnojamojo turto perėmimo ir perdavimo“ projektu (toliau – nutarimo projektas Nr. 1) ir Lietuvos Respublikos Vyriausybės nutarimo „Dėl Lietuvos Respublikos Vyriausybės 1999 m. birželio 9 d. nutarimo Nr. 757 „Dėl valstybinės reikšmės automobilių kelių sąrašo patvirtinimo“ pakeitimo“ projektu (toliau – nutarimo projektas Nr. 2) (toliau kartu – nutarimų projektai):

1. Vadovaujantis Lietuvos Respublikos kelių įstatymo 4 straipsnio 2 dalimi, 5 straipsnio 3 dalies 2 punktu, valstybinės reikšmės kelių patikėtinė Lietuvos automobilių kelių direkcija prie Susisiekimo ministerijos (toliau – Kelių direkcija) atlieka valstybinės reikšmės kelių, kurie išimtine nuosavybės teise priklauso valstybei, projektavimo, tiesimo, statybos, rekonstravimo, taisymo (remonto) ir priežiūros darbų užsakovo funkcijas. Lietuvos Respublikos statybos įstatymo 3 straipsnio 2 dalyje nurodyta, kad statytojo teisės įgyvendinamos, kai statytojas žemės sklypą, kuriame statomas statinys, valdo nuosavybės teise arba valdo ir naudoja kitais Lietuvos Respublikos įstatymų nustatytais pagrindais, turi statybą leidžiantį dokumentą (kai jis privalomas) ir statinį (jo dalį) valdo nuosavybės teise arba valdo ir naudoja kitais Lietuvos Respublikos įstatymų nustatytais pagrindais – statinio rekonstravimo, remonto ir griovimo atvejais. Šio straipsnio 5 dalyje nustatyta, kad jeigu statytojas neatitinka šio straipsnio 2 dalyje nustatyto bent vieno privalomojo reikalavimo statytojo teisei įgyvendinti, statyba yra draudžiama.

Atkreiptinas dėmesys, kad 2007 m. atidarytas Kazokiškių sąvartynas ir dėl to pasikeitė norimo perimti Elektrėnų savivaldybei nuosavybės teise priklausančio autoviaduko ir 4 vietinės reikšmės kelių (toliau – keliai) socialinė ekonominė reikšmė, padidėjo transporto priemonių eismas. Pažymėtina ir tai, kad minėti keliai yra įsiterpę tarp valstybinės reikšmės rajoninio kelio Nr. 4717 Vievis–Kazokiškės–Paparčiai–Žasliai ir krašto kelio Nr. 221 Vievis–Aukštadvaris, kurie yra prižiūrimi pagal valstybinės reikšmės keliams keliamus priežiūros reikalavimus. Perėmus vietinės reikšmės kelius, būtų užtikrintas kelio priežiūros vientisumas tame ruože.

Perimti savivaldybei nuosavybės teise priklausančius kelius yra tikslinga tam, kad būtų galima vystyti valstybinės reikšmės kelių infrastruktūrą toje vietovėje. Neperėmus minėtų kelių, Kelių direkcija negalėtų vykdyti statybos darbų juose, nes būtų pažeisti Lietuvos Respublikos statybos įstatymo 3 straipsnio 2 ir 5 dalies reikalavimai. Pažymėtina ir tai, kad tik perėmus Elektrėnų savivaldybei nuosavybės teise priklausančius kelius valstybės nuosavybėn ir įrašius į valstybinės reikšmės automobilių kelių sąrašą, patvirtintą Lietuvos Respublikos Vyriausybės 1999 m. birželio 9 d. nutarimu Nr. 757 „Dėl valstybinės reikšmės automobilių kelių sąrašo patvirtinimo“, juos būtų galima rekonstruoti taip, kad jie atitiktų valstybinės reikšmės keliams keliamus reikalavimus.

2. Pridedame Kelių direkcijos raštą, kuriame nurodytas prašomo perduoti valstybės turto naudojimo tikslas.

3. Atkreipiame dėmesį, kad Valstybės turto informacinėje paieškos sistemoje šiuo metu nėra techninių galimybių pateikti duomenų apie valdomus valstybinės reikšmės kelius.

4. Pažymime, kad nutarimo projekto Nr. 2 įsigaliojimo data bus patikslinta (pakeičiant ją į 2018 m. kovo 30 d.) darbo tvarka prieš pateikiant nutarimų projektus pasirašymui.

PRIDEDAMA. Lietuvos automobilių kelių direkcijos prie Susisiekimo ministerijos 2018 m. vasario 23 d. rašto 2E-528 „Dėl paaiškinimo“ kopija, 4 lapai.

I. Bernotaitė, tel. (8 5) 239 3849, el. p. indre.bernotaite@sumin.lt

Susisiekimo ministras Rokas Masiulis